ΓΡΑΠΤΗ ΕΡΩΤΗΣΗ E-1147/98

υποβολή: Panayotis Lambrias (PPE) προς την Επιτροπή

(24 Απριλίου 1998)

Θέμα: Προστασία του περιβάλλοντος - δίκτυο IMPEL

Ερωτάται η Επιτροπή:

Ποιές προτάσεις έχει υποβάλει για την αναδιοργάνωση και βελτίωση του ευρωπαϊκού περιβαλλοντικού δικτύου IMPEL, και σε ποιό στάδιο ευρίσκεται η σύσταση δικτύων εθνικού συντονισμού και διασύνδεσης αυτών με το IMPEL μέσω των εθνικών συντονιστικών οργάνων;

Απάντηση της καςBjerregaard εξ ονόματος της Επιτροπής

(15 Μαΐου 1998)

Στην ανακοίνωσή της για την εφαρμογή του κοινοτικού δικαίου του περιβάλλοντος(1), η οποία εκδόθηκε στις 22 Οκτωβρίου 1996, η Επιτροπή αναγνωρίζει την ανάγκη συντονισμού σε θέματα εφαρμογής του κοινοτικού δικαίου για το περιβάλλον όχι μόνο σε επίπεδο Κοινότητας και κρατών μελών αλλά επίσης εντός των ίδιων των κρατών μελών. Αναγνωρίζεται ότι η ενίσχυση των υφισταμένων δικτύων, όπως το IMPEL (το άτυπο κοινοτικό δίκτυο για την εφαρμογή και την επιβολή του δικαίου για το περιβάλλον) και η δημιουργία εθνικών δικτύων μπορεί να βοηθήσει τον περιορισμό των προβλημάτων, τα οποία προκύπτουν από την αποκεντρωμένη εφαρμογή και επιβολή της κοινοτικής περιβαλλοντικής νομοθεσίας. Επομένως, αναφέρεται ότι:

"Η Επιτροπή πρόκειται να εξετάσει την υφισταμένη θέση του άτυπου δικτύου IMPEL ως χρήσιμου οργάνου συνεργασίας και δημιουργίας δυναμικού και πρόκειται να υποβάλει προτάσεις για τη βελτίωση, ανάπτυξη και αναδιοργάνωση των καθηκόντων του. Θα ενθαρρύνει τη δημιουργία εθνικών δικτύων συντονισμού τα οποία πρόκειται να συνδεθούν με το IMPEL μέσω των εθνικών συντονιστών".

Από της εκδόσεως της ανακοίνωσης και των σχετικών ψηφισμάτων του Συμβουλίου και του Ευρωπαϊκού Κοινοβουλίου τον Ιούνιο και τον Μάιο 1997 αντίστοιχα, ο ρόλος του IMPEL έγινε όλο και περισσότερο σημαντικός. Από τον Μάιο 1997, το δίκτυο συνίσταται σε συνεδριάσεις ολομελείας, δύο μόνιμες επιτροπές και ειδικές ομάδες εργασίας για ειδικά θέματα. Μεταξύ των επιτευγμάτων του το 1977 είναι η έγκριση εγγράφου για τα ελάχιστα κριτήρια περιβαλλοντικών επιθεωρήσεων, που θα αποτελέσουν τη βάση πρωτοβουλίας της Επιτροπής στο άμεσο μέλλον. Η Επιτροπή πρόκειται να δώσει περισσότερες πληροφορίες σχετικά με τις προηγούμενες δραστηριότητες του IMPEL και το πρόγραμμα εργασίας για το 1998 στην ετήσια επιθεώρησή της για το περιβάλλον, η οποία πρόκειται να δημοσιευθεί το ερχόμενο καλοκαίρι.

Η δημιουργία εθνικών δικτύων αποτελεί σε μεγάλο βαθμό ζήτημα των ίδιων των κρατών μελών, δεδομένου ότι εξαρτάται από αυτά να αποφασίσουν για τον καλύτερο τρόπο οργάνωσης των εσωτερικών τους συστημάτων και μηχανισμών επιθεώρησης. Σύμφωνα με όσα γνωρίζει η Επιτροπή, το ίδιο το IMPEL δεν έχει ακόμη αναλάβει ειδικές εργασίες στον τομέα αυτό, αν και έγινε γνωστό ότι τέτοιου είδους δίκτυα ήδη υπάρχουν σε ορισμένα κράτη μέλη, όπου τα καθήκοντα επιθεώρησης μοιράζονται μεταξύ εθνικών, περιφερειακών και τοπικών αρχών όπως, για παράδειγμα, στις Κάτω Χώρες και κράτη μέλη με ομοσπονδιακό σύστημα, όπως η Αυστρία. Η Επιτροπή πληροφορήθηκε επίσης ότι την εποχή αυτή η Ιταλία οργανώνει τέτοιου είδους εθνικό δίκτυο. Πράγματι, αντιπρόσωποι από περιφερειακές και τοπικές αρχές επιθεώρησης συμμετέχουν σε συνεδριάσεις του IMPEL. Η Επιτροπή πρόκειται να θέσει το ερώτημα της ανάπτυξης σχετικών εθνικών δικτύων κατά την επόμενη συνεδρίαση της ολομέλειας του IMPEL τον Δεκέμβριο.

(1) COM(96)500 τελικό.